**טקס הדלקת נרות חנוכה תשע"ב (דצמבר 2012)**

**(נכתב ליום ההולדת ה- 45)**

**נר ראשון**

נר ראשון יהבהב בשלהבת חיה לארץ הזאת, אין שניה, שלמרות שלעיתים היא קשה, אך היא שלנו, ואין בלעדיה אחרת.

**נר שני**

נר שני נדליק לעם ישראל על אדמתו ולעמים השכנים, שאש פגזיהם היום תהפך לאש של שלום.

**נר שלישי**

נר שלישי נר של חג, רבואות אורות קטנים הגוברים על החושך, הפחדים, הדולקים מעיניים והלב כמתת שמחה וממלאים את העולם שירה.

**נר רביעי**

 נר רביעי לילדינו, נכדינו ונינינו הפורחים במדרכות ובחצר, הנושאים בצחוקם את כל צחוקינו, שאגרנו אנו בשבילם, להם נדליק נר של אהבה.

**נר חמישי**

נר חמישי לביתנו הקיבוצי בחגו, יום הולדתו ה-73 (45) העומד בעמל יומו ומתחבט בקשיים שעל דרכו ויכול להם. נר של חברות ואהבה לאלה המבקשים לחפש את עתידם עמנו ולבנות לעצמם בית לצידנו.

**נר שישי**

נר שישי לבחורים-חיילים שאינם בעורף, שמושכים כתפם לחרדה האמהית, ששותקים ואוצרים בגרונם את החום והכאב, שחושבים שאפשר להרגיע את העורף בחיוך של ביישנות – להם הגעגועים, אור לכל המרחקים.

**נר שביעי**

לייחודה של היהדות- ייחוד ולא התנשאות! העומדת מעל מאות בשנים של להיות או לא להיות ולא פוסקת מלנשום והמדליקה נרות של חנוכה במלוא כל העולם ומאירה אותו באור של חג.

**נר שמיני**

 נר שמיני, נר של תהילה לעוז רוחם של החשמונאים, מתתיהו ובניו וחילות ישראל, אשר עמדו מעטים מול רבים, מגן לכבודו ואמונתו של העם ושמירה על מסורתו. להם נדליק נר שמיני.